作者:王義山
標題:瑞龍吟
內容:晨光曙。遙見□灼文奎，照天心處。峨眉稜上西飛，北魁南極，騰輝燦麗。神皋地。爭看碧幢旗戟，藹然佳氣。深深有美堂中，繡幃□幕，笙歌不住。知是元戎初度，玉觥頻舉，雲堤煙市。時聽笑聲，都人相賀相語。人人說是，活佛生今世。襟懷內、嚴霜瑩月，春風秋水。文肅貂蟬貴。南豐學問，文昭節義。若問莊椿歲。堪誰比，清源曾公壽齒。郎君宥府，袞衣榮侍。